Har du savnet de gæve gutter Simon og Gustav? Så er du ikke den eneste. Allerede fra første afsnit er der gang i den, når de to knejter skal hjælpe Simons onkel med at tage tyrekalven Gunnar fra sin mor og flytte den over på et andet landbrug. En opgave, der kræver rolige nerver. - Nogle køer er ligeglade med om deres kalve bliver taget fra, men andre bliver fuldkommen tossede og render efter én, fortæller Gustav Als i første afsnit af den nye sæson af "Knejter og kødkvæg". Det giver sved på panden Første sæson af Knejter og Kødkvæg blev en seersucces både på TV2 Nords egne platforme men også på Youtube. Her blev hver afsnit set af mellem 128.000 brugere og 26.000. Allerede nu kan du se snigpremieren på første afsnit af sæson to, og den er allerede blevet set 38.000 gange. Om det lykkes drengene at få tyrekalven trygt fra sin mor og afsted i transportvognen, kan du se herunder. Det kan være, at det giver lidt sved på panden. Det må i hvert fald Gustav sande, der ikke er i sit livs bedste form her under corona. Hver fredag aften de kommende fire fredage sender vi et nyt afsnit af "Knejter og kødkvæg" på TV2 Nord Salto klokken 19.50. Du kan også altid se programmerne og en snigpremiere på tv2nord.dk/tv .

Referat:
Seersucces "Knejter og kødkvæg" er tilbage med en spritny sæson. Igen skal vi ud på landet, hvor Gustav og Simon har det allerbedst - selvfølgelig sammen med deres præmiekøer Pernille og Primadonna.